MOCIÓ EN DEFENSA DELS JUTJATS DE PAU

Els jutjats de pau van ser creats per Reial decret l’any 1855. A Catalunya la figura del jutjat de pau és una institució arrelada des de fa anys, reconeguda per l’estatut d’autonomia i que neix com un servei de millora de les relacions veïnals.

Els jutjats de pau són òrgans unipersonals presents als municipis on no existeix Jutjat de Primera Instància i Instrucció. Estan liderats per un jutge/jutgessa de pau nomenada pel Tribunal Superior de Justícia de Catalunya per un període de quatre anys. Els jutges /jutgesses de pau són escollits/des pel plenari dels ajuntaments a partir dels candidats/es que s'ofereixen o designat/da directament si no hi ha cap candidatura.

La persona és escollida per la seva trajectòria personal, pel seu tarannà i coneix la dinàmica del municipi. Aquest fet evidencia l’arrelament de la persona designada a la comunitat i la capacitat de mediació local que se li atribueix.

Al mateix temps, les tasques que desenvolupa comporten l’alleugeriment de la càrrega als tribunals de justícia, oferint judicatura de proximitat i estalviant molts recursos als mateixos tribunals.

En l’actual projecte de llei orgànica d’eficiència organitzativa del servei públic de Justícia, per la qual es modifica la Llei Orgànica 6/1985, d 1 de juliol, del Poder Judicial, per a la implantació dels Tribunals d’Instància i les Oficines de Justícia en els municipis, que s’està tramitant en el Congrés dels Diputats, es preveu la transformació i ampliació dels Jutjats de Pau en Oficines de Justícia Municipals.

Ens trobem doncs, en un nou model d’estructura judicial que no tan sols contempli la justícia de proximitat a la ciutadania, sent més eficient; sinó també amb l’ampliació de competències i prestació de serveis a tots els municipis; mantenint el coneixement del territori i l’actuació de proximitat.

Considerant tot l’ anterior, es proposa al Ple del Consell Comarcal l’adopció dels següents:

ACORDS

PRIMER.- Manifestar el suport a la tasca que realitzen els jutges, jutgesses i jutjats de pau de forma eficient i eficaç a favor de la proximitat de la justícia al territori i a la ciutadania en la resolució dels conflictes.

SEGON.- Reivindicar els Jutjats de Pau ampliant les seves competències i defensar la seva permanència en els municipis per la important tasca activa de mediació que exerceixen.

TERCER.- Reivindicar la rellevant funció de justícia de proximitat que exerceixen en l’àmbit municipal, que evita la demora dels conflictes veïnals i agilitza i alleugera la mateixa administració de justícia.

QUART.- Instar als diferents grups parlamentaris del Congrés dels Diputats i el Senat a transformar i ampliar les funcions i competències dels jutjats de pau en aquest projecte de llei.

CINQUÈ.- Donar trasllat dels presents acords als grups polítics del Parlament de Catalunya, del Congrés dels Diputats i del Senat, als Consells Comarcals de la demarcació de Barcelona i a la resta de Diputacions Provincials, a l’Associació Catalana de Municipis i a la Federació Catalana de Municipis.